Broj: 711-I-679-M-50/18-02-18

Zagreb, 20. travnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Stjepana Čuraja, zastupnika u Hrvatskom saboru,** za davanjem mišljenja Povjerenstva**,** na 7. sjednici održanoj dana 20. travnja 2018.g., daje sljedeće:

 **MIŠLJENJE**

1. **Na temelju članka 8. stavka 2. i stavka 7. podstavka 7. ZSSI-a, dužnosnik Stjepan Čuraj, dužan je u Izvješću o imovinskom stanju prijaviti podatke o primitku koji ostvaruje njegova supruga na godišnjoj razini po osnovi dohotka od obrta u njenom vlasništvu i to do kraja godine u kojoj je dohodak po navedenoj osnovi ostvaren.**
2. **Na temelju odredbi članka 8. ZSSI-a, dužnosnik Stjepan Čuraj, zastupnik u Hrvatskom saboru, nije dužan podnijeti Izvješće o imovinskom stanju povodom promjene u smislu stavljanja u mirovanje mandata člana Županijske skupštine Osječko-baranjske županije.**
3. **Povjerenstvo upućuje dužnosnika, s obzirom da je u Izvješću o imovinskom stanju podnesenom povodom stupanja na navedenu dužnost naveo podatak o članstvu u Županijske skupštine Osječko-baranjske županije, da u cilju zaštite vlastite vjerodostojnosti i interesa građana, podnese Povjerenstvu Izvješće o imovinskom stanju u kojem će navesti podatak da je mandat na navedenoj drugoj javnoj dužnosti stavio u mirovanje do kraja godine u kojoj je ova promjena nastala.**

Obrazloženje

Zahtjev za davanjem mišljenja Povjerenstva podnio je dužnosnik Stjepan Čuraj, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem 711-U-1257-M-50/18-01-4, dana 12. travnja 2018.g., povodom kojeg se vodi predmet broj: M-50/18.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u Registar dužnosnika utvrđeno je da je Stjepan Čuraj stupio na dužnost zastupnika u 9. sazivu Hrvatskog sabora 9. lipnja 2017.g. Stoga je Stjepan Čuraj, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu postavlja upit mora li podnijeti izvješće o imovinskom stanju u kojem će prijaviti podatak da je svoj mandat člana Županijske skupštine Osječko-baranjske županije stavio u mirovanje, s obzirom da opcija „mandat u mirovanju“ ne postoj u padajućem izborniku elektroničkog obrasca izvješća, a imajući u vidu da je činjenicu da obnaša navedenu drugu javnu dužnost prijavio u prethodno podnesenom izvješću o imovinskom stanju. Dužnosnik ujedno traži uputu Povjerenstva je li i na koji način dužan u izvješću o imovinskom stanju, po primitku rješenja Porezne uprave o obračunu godišnjeg dohotka, prijaviti podatak o dohotku koji je ostvarila njegova supruga od djelatnosti obrta u njenom vlasništvu.

Uvidom u Izvješće o imovinskom stanju koje je je dužnosnik Stjepan Čuraj podnio Povjerenstvu 7. srpnja 2017.g. povodom stupanja na dužnost zastupnika u Hrvatskom saboru, utvrđeno je da je dužnosnik u rubrici „Druge javne dužnosti za koje ne postoji obveza podnošenja izvješća o imovinskom stanju“ prijavio podatak da je član Županijske skupštine Osječko-baranjske županije u mandatu 2017.-2021.g. te da ovu javnu dužnost obnaša volonterski. Ujedno je u rubrici „Poslovni udjeli, dionice i vrijednosni papiri u poslovnim subjektima“ prijavio podatak da je njegova supruga vlasnik obrta "Inuendo obrta za promidžbu".

Odredbama članaka 8., 9. i 10. ZSSI-a propisana je obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Sukladno članku 8. stavku 7. podstavku 7. ZSSI-a podaci o stečenoj imovini koju je dužnosnik dužan prijaviti Povjerenstvu u izvješću o imovinskom stanju obuhvaćaju, između ostalog, podatke o dohotku od samostalne djelatnosti i drugom dohotku.

Povjerenstvo ukazuje da članak 2. stavak 1. Zakona o obrtu („Narodne novine“ broj 143/13.) definira obrt kao samostalno i trajno obavljanje dopuštenih gospodarskih djelatnosti u skladu sa člankom 8. toga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Sukladno članku 28. Zakona o porezu na dohodak („Narodne novine“ broj 115/16.), dohodak od obrta i s obrtom izjednačenih djelatnosti, dohodak od slobodnih zanimanja i dohodak od poljoprivrede i šumarstva smatra dohotkom od samostalne djelatnosti. Stoga se dohodak obrta smatra dohotkom od samostalne gospodarske djelatnosti na koji se plaća porez na dohodak, osim u slučaju kad godišnji primici od djelatnosti prelaze propisani iznos te obrtnik postaje obveznik plaćanja PDV-a.

Povjerenstvo ima na umu da obrt nema vlastiti OIB, već je to OIB njegova vlasnika, koji stječe prava i obveze u ime obrta te da shodno tome obrt nije pravna osoba odnosno nema pravni subjektivitet u punom smislu, već se radi o jednom od zakonom predviđenom organizacijskom obliku pod kojim najmanje jedna fizička osoba, kao vlasnik može obavljati registriranu gospodarsku djelatnost radi ostvarivanja prihoda. U tom pogledu, sukladno članku 4. stavku 5. ZSSI-a, obrtnik (odnosno vlasnik obrta, a ne sam obrt) smatra se poslovnim subjektom u smislu toga Zakona.

Stoga Povjerenstvo prihode koji se ostvaruju djelatnošću obrta smatra imovinom odnosno prihodom vlasnika obrta, i to po osnovi dohotka od samostalne djelatnosti dužnosnika odnosno člana obitelji dužnosnika koji je vlasnik obrta, u smislu članka 8. stavka 7. podstavka 7. ZSSI-a. Slijedom navedenog, dužnosnici su primitke po osnovi prihoda (dohotka) obrta dužni prijaviti u izvješću imovinskom stanju i to u iznosu ostvarenom na godišnjoj razini.

Naime, s obzirom da ovi prihodi nisu unaprijed definirani, već ovise o poslovnim rezultatima i razlikuju se iz godine u godinu, povjerenstvo je zauzelo stav da se ova vrsta prihoda treba prijaviti do kraja godine u kojoj je prihod nastao.

U pogledu načina prijave prihoda obrta u vlasništvu bračnog druga dužnosnika, Povjerenstvo ukazuje da je iste potrebno prijaviti u poglavlju Izvješća o imovinskom stanju „Ostali podaci o bračnom drugu / životnom partneru“, u rubrici „drugi primitak bračnog druga / životnog partnera dužnosnika“ na način da se kao isplatitelj navede naziv obrta, OIB vlasnika obrta, iznos dohotka na godišnjoj razini, naznaka vremenskog raspona „na godišnjoj razini“ te kao pravna osnova „od samostalne djelatnosti“.

Slijedom navedenog, Povjerenstvo je dalo mišljenje kao u točki I. izreke.

 Nadalje, u pogledu podatka o činjenici stavljanja u mirovanje dužnosnikova mandata člana u Županijskoj skupštini, Povjerenstvo napominje da je, na temelju ovlaštenja iz članka 8. stavka 9. ZSSI-a, propisalo važeći elektronski obrazac izvješća o imovinskom stanju, koji sadrži i rubriku „Druge javne dužnosti za koje ne postoji obveza podnošenja izvješća o imovinskom stanju“ u kojima je potrebno navesti, među ostalima javnim dužnostima, i eventualno članstvo dužnosnika u predstavničkim tijelima jedinica lokalne i područne (regionalne) samouprave.

 Povjerenstvo ukazuje da podaci iz navedene rubrike ne predstavljaju podatke o imovini izričito predviđene u odredbama članka 8. ZSSI-a.

Međutim, podaci o „drugim javnim dužnostima za koje ne postoji obveza podnošenja izvješća o imovinskom stanju“ uvršteni su u sadržaj obrasca izvješća o imovinskom stanju radi ostvarenja svrhe omogućavanja kontrole zainteresirane javnosti nad imovinom i prihodima odnosno poslovima koje dužnosnici obavljaju za vrijeme obnašanja dužnosti, vezano za koju postoji obveza podnošenja izvješća, radi podizanja razine transparentnosti u radu dužnosnika te jačanja povjerenja građana u tijela javne vlasti te zaštite integriteta samog dužnosnika.

Slijedom navedenog, Povjerenstvo upućuje dužnosnika da ne postoji izričita zakonska obveza da podnese izvješće o imovinskom stanju zbog „bitne promjene“ u kojoj bi prijavio činjenicu stavljanja u mirovanje predmetnog članstva u Županijskoj skupštini Osječko-baranjske županije.

Međutim, imajući u vidu da je stavljanjem mandata u mirovanje dužnosnik prestao obnašati predmetnu drugu javnu dužnost, koju je prijavio u prethodno podnesenom izvješću o imovinskom stanju, Povjerenstvo upućuje dužnosnika Stjepana Čuraja da, u cilju zaštite vlastite vjerodostojnosti i interesa građana, podnese Povjerenstvu izvješće o imovinskom stanju u kojem će navesti podatak da je mandat na navedenoj drugoj javnoj dužnosti stavio u mirovanje do kraja godine u kojoj je ova promjena nastala.

Napominje se, s obzirom da u padajućem izborniku propisanog elektroničkog obrasca Izvješća o imovinskom stanju, u rubrici „Druge javne dužnosti za koje ne postoji obveza podnošenja izvješća o imovinskom stanju“ ne postoji opcija „mandat u mirovanju“, da je potrebno da dužnosnik u ovoj rubrici izbriše podatak da je član Županijske skupštine Osječko-baranjske županije, a da u rubrici „Napomena“ tekstualno navede podatak da je mandat na ovoj drugoj javnoj dužnosti stavio u mirovanje.

 Slijedom navedenog, Povjerenstvo je dalo mišljenje kao u točki II. i III. izreke.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Stjepan Čuraj, elektroničkom dostavom

2. Objava na internetskoj stranici Povjerenstva

3. Pismohrana